Diari Oficial de la Generalitat Valenciana


Sumari del DOGV 9378, del 08-07-2022 (2022/6334)

Sol·licitud d'ofertes per a la compra directa de trenta vehicles per a la dotació del parc mòbil dels agents mediambientals i altres dependències de la Conselleria d'Agricultura, Desenvolupament Rural, Emergència Climàtica i Transició Ecològica, destinats específicament a la prestació de serveis administratius.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9378

Data del DOGV
:   08-07-2022

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2022/6334


Data del document
:   23-06-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Anunci

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * contracte administratiu

Sol·licitud d'ofertes per a la compra directa de trenta vehicles per a la dotació del parc mòbil dels agents mediambientals i altres dependències de la Conselleria d'Agricultura, Desenvolupament Rural, Emergència Climàtica i Transició Ecològica, destinats específicament a la prestació de serveis administratius. [2022/6334]  
La Conselleria d'Agricultura, Desenvolupament Rural, Emergència Climàtica i Transició Ecològica està interessada en la compra de trenta cotxes per a la millora de la qualitat del servei públic prestat per aquesta.  
Aquest anunci està motivat per la situació de bloqueig persistent per a la compra de cotxes per als agents mediambientals i altres serveis d'aquesta conselleria, ocasionat per la pandèmia i postpandèmia de la Covid-19, juntament amb els problemes posteriors de fabricació de vehicles causats per la guerra d'Ucraïna. Totes dues situacions, concatenades en un breu període, han provocat una dramàtica falta de components i materials per a la seua fabricació que ha generat un seriós problema de dotació del nostre parc mòbil, que és essencial per a la correcta i segura prestació de serveis a la ciutadania i a l'Administració.  
  
S'ha de tindre en compte, per a comprendre adequadament aquest anunci, que el parc mòbil de la Conselleria, amb molts dels vehicles adscrits a l'ús d'agents mediambientals, està greument envellit, de manera que arriba a comptabilitzar-se un nombre més que significatiu de vehicles amb més de vint anys d'antiguitat i centenars de milers de quilòmetres, la qual cosa suposa, a més una despesa injustificablement elevada en reparacions i manteniment, un seriós problema de seguretat per al personal que l'utilitza.  
Aquesta situació resulta, sens dubte i sense pal·liatius, insostenible; situació que es manté des de fa massa temps, i per aquest motiu s'ha d'optar per mecanismes de compra urgents i directes, i més si tenim en compte que en èpoques de perills d'incendis, com són els mesos de juny a setembre, les tasques de prevenció constitueixen una tasca essencial de summa importància. Mantindre aquests vehicles en les condicions descrites suposa, com s'ha dit, a més d'impedir un correcte funcionament del servei de prevenció, una reducció de la qualitat del servei públic a causa de la reiteració de les avaries en els vehicles en moments ordinaris de treball, especialment, encara que no únicament, d'aquells vehicles que són utilitzats en zones muntanyenques o de circulació per terrenys complicats.  
A aquesta sotssecretaria correspon mantindre l'equipament del personal en condicions adequades per a l'exercici de les seues funcions. La possibilitat de compra de cotxes per mecanismes ordinaris s'ha demostrat insuficient, davant de la situació de fet existent en els mercats internacionals, situació complexa que es concreta en el fet que l'última petició ordinària d'adquisició de vint vehicles s'haja quedat deserta per falta d'ofertes. Aquesta dificultat de disposar de vehicles nous no pot allargar-se per més temps, en una situació que pot qualificar-se de necessària i d'extrema urgència.  
Per tots aquests motius, s'ha optat per sol·licitar ofertes de vehicles, amb les característiques indicades en l'annex, que puguen ser subministrats de manera immediata, fins a cobrir la totalitat dels vehicles necessaris o fins a arribar a la inversió màxima del pressupost disponible per a l'any 2022.  
  
València, 23 de juny de 2022. El sotssecretari d'Agricultura, Desenvolupament Rural, Emergència Climàtica i Transició Ecològica: Alfonso Puncel Chornet.  
  
  
ANNEX  
Dades per a les ofertes  
  
Nombre d'unitats a adquirir:  
Trenta, sempre que no se supere el límit pressupostari assignat, i en aquest cas s'ajustarà el nombre d'unitats a aquest pressupost.  
  
Característiques dels vehicles:  
Vehicles tot camí amb tracció a les quatre rodes (4x4), preferentment híbrids o híbrids endollables, amb una potència mínima de 70 kW, amb un pes en buit inferior a 1.700 kg, amb classificació de distintiu ambiental de la DGT «C» o «ECO» i un preu unitari inferior a 25.000 - abans d'impostos.  
  
Informació i contacte:  
Adreça electrònica: asuntosgenerales\_xst@fvp.ki  
  
Termini per a realitzar propostes:  
Deu dies naturals a comptar des de l'endemà de la publicació d'aquest anunci.